b'apoloġija lill-politiċi-kanti ta' stoffa-stuffat u lid-difensuri tat-tradizzjoni. is-snieter qegħdin jheddu. Il-qiegħa qiegħda tisħon il-borma fuq in-nar tradizzjonijiet le tmisshom iż-żmien wasal, il-ħin sar. U waslet ir-rebbiegħa il-poplu ferħan bil-bosta għax wara xitwa kiefra ix-xemx jeħtieġ jiggosta. Ħa nnaddfu l-kampanja nerġgħu nibnu tas-sejjieħ għaliex minna qegħdin tibżgħu din ta' veru, mhux tmelliħ! Min jixtieq xi passiġġata fil-kampanja l-mogħdijiet min jixxennaq it-togħma bnina tal-gamiem u s-summiniet. Ajma ħej kieku xi jsir minna jekk inwarrbu din il-benna? Xi jsir minnha t-tradizzjoni? Dan-nuqqas żgur iġenninna! M'għandniex bżonn tas-supermarkits u tal-ikel iffriżat ir-rebbiegħa tant ħanina bi tjur frisk u bnin tfornina. Jekk ma nqumx kmieni filgħodu id-dar naħrab regolarment u nistrieħ mal-kelb fil-għorfa bil-kanun kargat kuntent... Jekk mis-sema ma nniżżilx tajra nagħmel f'qalbi, nitlef sabri narma nidgħi, naħlef, nisbel nagħti żvog lill-istinti. Jien mhux waħdi, hemm l-eluf, hemm ir-razza u r-redika mhux vot wieħed tnejn mitluf magħna żgur ħadd ma jimpika! U tinsiex... okkupata l-kampanja mit-triq gawdi n-natura U jekk trid ftit arja friska ixref ftit mill-gallarija isma' r-radju, iftaħ tieqa, il-vot jgħodd, il-bqija ħlieqa. ħallulna l-identità f'ġieħ l-eqdem ċiviltà! Il-barrani hu agħar minna Ħalluna nisparaw. X'ġej wara? Mbagħ'd naraw! VERSI GĦAR-REBBIEGĦA 2015... Bulliżmu, barbariżmu, egoiżmu. Theddid, ċomb u ħadid. Tradizzjoni, trapassjoni, trasgressjoni, edukazzjoni, ċertifikati, makdonaldizzazzjoni. Elezzjoni, voti, ħasil il-moħħ, idjoti Ġuda Iskarjoti. summien, gamiem, dundjani. Ajma żaqqi tikkmandani! Trogloditi u istruwiti, bilanċ, mentalitajiet mgħawġa ganċ. Ewropej imma sa fej'?! Politiċi-politikanti Ħlejjaq ċkejkna AĦMAR DEMM U ISWED DLAM... F'dan il-pajjiż fejn id-differenza bejn tir ta' senter u murtalett ma tingħarafx... f'dan il-pajjiż fejn l-irġulija titkejjel bil-ħoss li tobżoq il-magna tal-karozza bid-dagħa li wieħed jgħanni... f'dan il-pajjiż fejn joktru l-opinjonisti u n-nuċċalijiet tal-vista huma biss għall-apparenza... f'dan il-pajjiż imsejjes fuq il-pożi u fejn id-dawl biss tifkira u d-dlam sar tal-post il-qtil sar gost, delizzju mhux vizzju... f'dan il-pajjiż fejn bosta huma hienja għax bosta jagħmlu dak li jiftlilhom... f'dan il-pajjiż progressiv, Ewropew ħabib tat-tradizzjoni... f'dan il-pajjiż fejn taħkem il-finzjoni fejn id-demm jixpakka hu fid-demm ta' bosta... f'dan il-pajjiż fejn jaħkem l-alla vot il-ħsieb ġenwin għadu 'l bogħod, remot, għax hawn jirbaħ is-sens komun ir-raġuni taħt pett iż-żarbun... f'dan il-pajjiż senswali l-aħmar tad-dmija u l-iswed tad-dlam, it-togħma tas-summien u l-gamiem ir-riħa tal-iskartoċċ moħli min-nar il-ħoss iweġġa' tas-senter sultan, qattiel u l-uġigħ sieket u jaqta' ta' ġerħa li ma tfieq qatt....
Versi għal ftuħ l-istaġun tal-kaċċa - Rebbiegħa 2015